ב- 1.6.2018 נהרגה רזאן אשרף אלנג'אר, אחות בת 21 במהלך הפגנות בסמוך לגדר גבול עזה.

בשבוע שעבר פרסם ארגון 'בצלם' "תחקיר" שלטענת הארגון:

"מבסס את נסיבות הריגתה של רוזאן א-נג'אר בת ה-20: ירי מכוון של איש כוחות הביטחון הביא להריגתה ולפציעת שניים מעמיתיה כשהיו במרחק של כ-25 מטרים מהגדר ולבשו מדי צוות רפואי קלים לזיהוי".

כצפוי, שלל אתרים אנטי–ישראליים ברחבי העולם עטו על מסקנות התחקיר ופרסמו את ממצאיו כעובדה קיימת. דבר התחקיר פורסם אף בערוץ 10 (שככל הנראה היה כלי התקשורת הישראלי היחיד שפרסם) על אף ששם הוא הובא בסיוג המתבקש לפיו מדובר בטענה של 'בצלם'.

מכיוון שהתחקיר היכה גלים בעולם, ביקשנו לבחון את מסקנותיו מקרוב.

והנה, לאחר תחקיר מאומץ משלנו (כנראה לא פחות מאומץ מתחקיר 'בצלם'), גילינו על מה התבססה הקביעה הנחרצת כי "ירי מכוון הרג את הפרמדיקית רוזאן א-נג'אר ברצועת עזה".

תחקיר ארגון 'בצלם' כולל שלושה מרכיבים:

עדותו של ראמי אבו ג'זר, שעבד כפרמדיק מתנדב ביחד עם רוזאן א-נג'אר,כפי שמסר ב-3.6.18 לתחקירן בצלם. עדותו של מחמוד עבד אל-עאטי, פרמדיק תושב ח'אן יונס, כפי שמסר ב-3.6.18 לאותו תחקירן בצלם. עדותה של אמה של רזאן נג'אר, סאברין א-נג'אר, כפי שמסרה ב- 1.7.18 לתחקירנית בצלם.

עדות האם שמובאת שלישית בתחקיר, היא עדות מכמירת לב של אם שאיבדה את ביתה. אולם, מלבד תיאוריה של האם על ביתה ("נאיבית", "תמיד חייכה") ועל אבלה הכבד ("הלכה לי הנשמה"), אין בה דבר ולא חצי דבר על הנסיבות שבהן מצאה נג'אר את מותה.

נעבור לעדותו של ראמי אבו ג'זר, העדות הראשית שמביא "'בצלם' ב"תחקיר". עדות זו מופיעה אף בהודעה לעיתונות שהפיץ הארגון.

ג'זר מספר כיצד הוא ונג'אר הלכו לטפל במפגינים, נורו ברימוני גז והתרחקו מהגדר. את רגע מותה של נג'אר הוא מתאר כך:

אחרי שהתרחקנו, התחלנו להרגיש יותר טוב והחלטנו להתקרב למפגינים. נעמדנו במרחק של בערך -10 מטר מהם ו-25 מטר מהגדר. אף מפגין לא עמד לידנו. בערך בשעה 17:45 ראינו שני חיילים יורדים מג'יפ צבאי, כורעים, ומכוונים אלינו את הנשק שלהם בתנוחת צליפה. רוזאן עמדה לימיני ורשא מאחוריי ודיברנו בינינו. פתאום הם ירו עלינו שני כדורים חיים. הסתכלתי על רוזאן וראיתי אותה מצביעה על הגב שלה ואז נופלת.

דא עקא, בראיון שפורסם עם ג'זר ב- CNN ב-4.6.2018, הוא תיאר את המקרה באופן שונה.

People were suffering from the [tear] gas," Jazzar explains. "A man was right near the fence and was calling out, 'Come help me, help me'. He was close to the fence. Razan went to help him." That's when she was shot, he says. תרגום: אנשים סבלו מגז מדמיע. אדם שהיה ממש סמוך לגדר צעק: "בואו ועזרו לי, עזרו לי". הוא היה קרוב לגדר. רזאן הלכה לעזור לו. באותו רגע, היא נורתה, הוא (ג'זר) אומר.

בעוד בעדות של ג'זר שהובאה 'בצלם', אף מפגין לא עמד ליד החובשים, הם עמדו במרחק 25 מ' מהגדר ודיברו ביניהם כשנג'אר נורתה, בעדותו ב-CNN מספר ג'זר כיצד החובשת נג'אר התקרבה סמוך לגדר, על מנת לסייע למפגין שקרא לעזרה, ושם נורתה.

ייתכן שההבדלים הללו ניתנים להסבר. אך האם לא ראוי שהסתירות בעדות, זו שלמעשה על כרעיה עומד ה"תחקיר" כולו, יוזכרו על ידי בצלם?

עולה מכאן, שהתחקיר המהולל עומד למעשה על שלוש עדויות: אחת העדויות היא של דובר שעדות אחרת שנתן סותרת את זו שלו, השניה היא עדות יחידה שלא ברור כיצד ניתן להסתמך עליה, השלישית – עדות האם שכלל אינה רלוונטית. הדבר לא מנע מ"בצלם" לעטוף את העדויות הללו בעטיפת "תחקיר" מרשרשת ולשווקה לכל כמסמך רציני שקובע שצה"ל הרג את האחות הצעירה בירי מכוון.

והיו גם, כמובן, לקוחות להוטים לסחורה הזו.